Strateġija Ewropea għall-idroġenu Kumitat għall-Industrija, ir-Riċerka u l-Enerġija Riżoluzzjoni tal-Parlament Ewropew tad-19 ta' Mejju 2021 dwar strateġija Ewropea għall-Idroġenu (2020/2242(INI)) Il-Parlament Ewropew, – wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 194 tiegħu, – wara li kkunsidra l-ftehim adottat fil-21 Konferenza tal-Partijiet għall-Konvenzjoni Qafas tan-Nazzjonijiet Uniti dwar it-Tibdil fil-Klima (COP21) f'Pariġi fit-12 ta' Diċembru 2015 (il-Ftehim ta' Pariġi); – wara li kkunsidra r-rapporti speċjali tal-Grupp Intergovernattiv ta' Esperti dwar it-Tibdil fil-Klima tat-8 ta' Ottubru 2018 bit-titolu "Global Warming of 1.5°C" (It-Tisħin Globali ta' 1.5 °C), u tal-25 ta' Settembru 2019 bit-titolu "The Ocean and Cryosphere in a Changing Climate" (L-Oċeani u l-Krijosfera fi Klima li qed Tinbidel), – wara li kkunsidra r-Rapporti tal-2019 u tal-2020 tal-Programm tan-NU għall-Ambjent dwar id-Diskrepanza fl-Emissjonijiet, – wara li kkunsidra d-Dikjarazzjoni tal-OECD tat-23 ta' Frar 2018 dwar it-tisħiħ tal-SMEs u l-intraprenditorija għall-produttività u t-tkabbir inklużiv, – wara li kkunsidra l-komunikazzjoni tal-Kummissjoni tat-8 ta' Lulju 2020 dwar strateġija għall-idroġenu għal Ewropa newtrali għall-klima (COM(2020)0301), – wara li kkunsidra l-opinjoni tal-Kumitat Ewropew tar-Reġjuni tal-1 ta' Lulju 2020 bit-titolu "Lejn Pjan Direzzjonali għal Idroġenu Nadif – il-kontribut tal-awtoritajiet lokali u reġjonali għal Ewropa newtrali għall-klima", – wara li kkunsidra l-komunikazzjoni tal-Kummissjoni tat-8 ta' Lulju 2020 bit-titolu "Nixprunaw Ekonomija Newtrali għall-Klima: Strateġija tal-UE dwar l-Integrazzjoni tas-Sistema tal-Enerġija" (COM(2020)0299), – wara li kkunsidra l-komunikazzjoni tal-Kummissjoni tad-19 ta' Novembru 2020 dwar strateġija tal-UE biex jiġi sfruttat il-potenzjal tal-enerġija rinnovabbli lil hinn mill-kosta għal futur newtrali għall-klima (COM(2020)0741), – wara li kkunsidra l-komunikazzjoni tal-Kummissjoni tal-14 ta' Ottubru 2020 dwar strateġija tal-UE biex jitnaqqsu l-emissjonijiet tal-metan (COM(2020)0663), – wara li kkunsidra r-rapport tal-Kummissjoni tal-14 ta' Ottubru 2020 bit-titolu "Rapport tal-2020 dwar l-Istat tal-Unjoni tal-Enerġija skont ir-Regolament (UE) 2018/1999 dwar il-Governanza tal-Unjoni tal-Enerġija u tal-Azzjoni Klimatika" (COM(2020)0950), – wara li kkunsidra l-komunikazzjoni tal-Kummissjoni tas-17 ta' Settembru 2020 bit-titolu "It-tisħiħ tal-ambizzjoni klimatika tal-Ewropa għall-2030 – Ninvestu f'futur newtrali għall-klima għall-benefiċċju tal-popli tagħna" (COM(2020)0562), – wara li kkunsidra l-komunikazzjoni tal-Kummissjoni tal-11 ta' Diċembru 2019 dwar il-Patt Ekoloġiku Ewropew (COM(2019)0640), – wara li kkunsidra l-komunikazzjoni tal-Kummissjoni tal-10 ta' Marzu 2020 dwar strateġija industrijali ġdida għall-Ewropa (COM(2020)0102), – wara li kkunsidra d-Direttiva (UE) 2018/2001 tal-Parlament Ewropew u tal-Kunsill tal-11 ta' Diċembru 2018 dwar il-promozzjoni tal-użu tal-enerġija minn sorsi rinnovabbli (id-"Direttiva dwar l-Enerġija Rinnovabbli"),  wara li kkunsidra r-Regolament (UE) 2018/1999 tal-Parlament Ewropew u tal-Kunsill tal-11 ta' Diċembru 2018 dwar il-Governanza tal-Unjoni tal-Enerġija u tal-Azzjoni Klimatika, li jemenda r-Regolamenti (KE) Nru 663/2009 u (KE) Nru 715/2009 tal-Parlament Ewropew u tal-Kunsill, id-Direttivi 94/22/KE, 98/70/KE, 2009/31/KE, 2009/73/KE, 2010/31/UE, 2012/27/UE u 2013/30/UE tal-Parlament Ewropew u tal-Kunsill, id-Direttivi tal-Kunsill 2009/119/KE u (UE) 2015/652 u li jħassar ir-Regolament (UE) Nru 525/2013 tal-Parlament Ewropew u tal-Kunsill, – wara li kkunsidra d-Direttiva 2014/94/UE tal-Parlament Ewropew u tal-Kunsill tat-22 ta' Ottubru 2014 dwar l-installazzjoni ta' infrastruttura tal-karburanti alternattivi (id-"Direttiva dwar l-Infrastruttura tal-Karburanti Alternattivi"), – wara li kkunsidra r-Regolament tal-Kunsill (UE) Nru 559/2014 tas-6 ta' Mejju 2014 li jistabbilixxi Impriża Konġunta taċ-Ċelloli tal-Fjuwil u l-Idroġenu 2, – wara li kkunsidra r-Regolament (UE) Nru 347/2013 tal-Parlament Ewropew u tal-Kunsill tas-17 ta' April 2013 dwar linji gwida għall-infrastruttura tal-enerġija trans-Ewropea u li jħassar id-Deċiżjoni Nru 1364/2006/KE u li jemenda r-Regolamenti (KE) Nru 713/2009, (KE) Nru 714/2009 u (KE) Nru 715/2009 (ir-Regolament dwar it-TEN-E), – wara li kkunsidra r-Regolament (UE) Nru 1316/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi l-Faċilità Nikkollegaw l-Ewropa, li jemenda r-Regolament (UE) Nru 913/2010 u li jħassar ir-Regolamenti (KE) Nru 680/2007 u (KE) Nru 67/2010, li bħalissa qiegħed jiġi rivedut, – wara li kkunsidra d-Direttiva 2003/87/KE tal-Parlament Ewropew u tal-Kunsill tat-13 ta' Ottubru 2003 li tistabbilixxi skema għall-iskambju ta' kwoti tal-emissjonijiet tal-gassijiet b'effett ta' serra ġewwa l-Komunità u li temenda d-Direttiva tal-Kunsill 96/61/KE (id-"Direttiva dwar l-ETS"); – wara li kkunsidra r-riżoluzzjoni tiegħu tal-10 ta' Lulju 2020 dwar approċċ komprensiv Ewropew għall-ħżin tal-enerġija, – wara li kkunsidra r-riżoluzzjoni tiegħu tal-10 ta' Lulju 2020 dwar ir-reviżjoni tal-linji gwida għall-infrastruttura tal-enerġija trans-Ewropea, – wara li kkunsidra r-riżoluzzjoni tiegħu tal-15 ta' Jannar 2020 dwar il-Patt Ekoloġiku Ewropew, – wara li kkunsidra r-riżoluzzjoni tiegħu tat-28 ta' Novembru 2019 dwar l-emerġenza klimatika u ambjentali, – wara li kkunsidra r-riżoluzzjoni tiegħu tal-14 ta' Marzu 2019 bit-titolu "It-tibdil fil-klima – viżjoni strateġika Ewropea fit-tul għal ekonomija għanja, moderna, kompetittiva u newtrali għall-klima f'konformità mal-Ftehim ta' Pariġi", – wara li kkunsidra r-riżoluzzjoni tiegħu tal-25 ta' Ottubru 2018 bit-titolu "Il-varar tal-infrastruttura għall-fjuwils alternattivi fl-Unjoni Ewropea: wasal iż-żmien li naġixxu!", – wara li kkunsidra r-riżoluzzjoni tiegħu tas-6 ta' Frar 2018 dwar l-aċċelerazzjoni tal-innovazzjoni fil-qasam tal-enerġija nadifa, – wara li kkunsidra l-Artikolu 54 tar-Regolament ta' Proċedura tiegħu, – wara li kkunsidra l-opinjonijiet tal-Kumitat għall-Ambjent, is-Saħħa Pubblika u s-Sikurezza tal-Ikel u l-Kumitat għat-Trasport u t-Turiżmu, – wara li kkunsidra r-rapport tal-Kumitat għall-Industrija, ir-Riċerka u l-Enerġija (A9-0116/2021), A. billi l-UE approvat il-Ftehim ta' Pariġi, il-Patt Ekoloġiku u l-għan li tinkiseb tranżizzjoni kosteffikaċi u ġusta li twassal għan-newtralità klimatika sa mhux aktar tard mill-2050; B. billi l-Kummissjoni ssuġġeriet li żżid il-mira tal-UE li tnaqqas l-emissjonijiet tal-gassijiet b'effett ta' serra sal-2030 għal mill-inqas 55 % taħt il-livelli tal-1990 u billi l-Parlament approva l-għan li sal-2030 jitnaqqsu l-emissjonijiet tal-gassijiet b'effett ta' serra b'60 % inqas mill-livelli tal-1990; C. billi l-fjuwils fossili huma prinċipalment responsabbli għat-tisħin globali, u billi l-Ftehim ta' Pariġi għandu l-għan li jrażżan iż-żieda fit-temperatura globali għal ferm anqas minn 2 °C 'il mil-livelli preindustrijali u li jitkomplew l-isforzi biex iż-żieda fit-temperatura tiġi limitata għal 1,5 °C; D. billi t-tranżizzjoni lejn ekonomija b'emissjonijiet żero netti ta' gassijiet b'effett ta' serra teħtieġ tranżizzjoni rapida u ġusta ggwidata pubblikament lejn sistema tal-enerġija bbażata fil-biċċa l-kbira fuq sorsi rinnovabbli u effiċjenti ħafna fl-użu tar-riżorsi u tal-enerġija, li tiżgura s-sostenibbiltà u s-saħħa, il-parteċipazzjoni taċ-ċittadini, it-tnaqqis tal-faqar enerġetiku madwar l-UE, is-sigurtà tal-provvista, l-aċċessibbiltà u l-affordabbiltà tal-enerġija, u l-kompetittività tal-prezzijiet tal-enerġija; E. billi jeħtieġ li jintużaw fjuwils alternattivi nodfa u li jiġu żviluppati l-applikazzjonijiet tagħhom sabiex il-fjuwils fossili jiġu eliminati mill-aktar fis possibbli u tiġi żgurata l-kompetittività tal-industrija tal-UE; billi l-idroġenu rinnovabbli għandu potenzjal mhux sfruttat biex ikun alternattiva bħal din; F. billi l-idroġenu jista' jintuża bħala materja prima jew sors tal-enerġija fi proċessi industrijali u kimiċi, fit-trasport bl-ajru u marittimu u fit-trasport heavy-duty fit-triq, u fl-applikazzjonijiet tat-tisħin, u jiddekarbonizza setturi li fihom l-elettrifikazzjoni diretta mhijiex teknikament possibbli jew kompetittiva, kif ukoll għall-ħżin tal-enerġija biex tiġi bbilanċjata, fejn meħtieġ, is-sistema tal-enerġija, u għaldaqstant għandu rwol sinifikanti fl-integrazzjoni tas-sistema tal-enerġija; G. billi llum, madwar 2 % tat-taħlita tal-enerġija tal-UE hija magħmula mill-idroġenu, li 95 % minnu jiġi prodott bl-użu tal-fjuwils fossili, u dan jirrilaxxa 70-100 miljun tunnellata ta' CO2 fis-sena, filwaqt li fil-livell globali dan jammonta għal 2,5 % tal-emissjonijiet tal-gassijiet b'effett ta' serra, u fejn inqas minn 1 % tal-idroġenu prodott attwalment jintuża bħala vettur tal-enerġija; billi xi riċerka turi li l-enerġija rinnovabbli tista' tammonta għal sa 100 % tat-taħlita tal-enerġija tal-UE fl-2050, li minnha l-idroġenu jista' jikkostitwixxi sehem sa 20 % b'mod ġenerali, bejn 20 % u 50 % tal-enerġija użata għat-trasport u bejn 5 % u 20 % tal-enerġija użata fl-industrija; H. billi l-idroġenu – li jiġu prodotti 120 Mt minnu globalment kull sena – jiġi prodott kemm bħala prodott sekondarju tal-industriji tar-raffinar u tal-kimika (70 Mt) kif ukoll f'faċilitajiet ta' produzzjoni ddedikati (50 Mt); billi l-biċċa l-kbira tal-idroġenu jiġi prodott bl-użu tal-fjuwils fossili – 6 % tal-gass naturali u 2 % tal-faħam globalment jintużaw għall-produzzjoni tal-idroġenu – u fejn inqas minn 0,1 % tiegħu jiġi prodott bl-użu tal-elettroliżi tal-ilma; I. billi l-kapaċità totali tal-produzzjoni tal-idroġenu fiż-Żona Ekonomika Ewropea (ŻEE) fi tmiem l-2018 kienet stmata li hi 11,5 Mt fis-sena u billi l-kapaċità installata totali tal-elettrolizzaturi fiż-ŻEE hija ta' madwar 1 GW, li tammonta għal bejn 1 u 4 % tal-kapaċità totali tal-produzzjoni tal-idroġenu; billi s-sehem totali tal-produzzjoni taż-ŻEE tal-idroġenu minn fjuwils fossili bil-qbid u l-ħżin tal-karbonju (idroġenu b'livell baxx ta' emissjonijiet tal-karbonju) huwa ta' madwar 0,7 % (bl-esklużjoni tal-prodotti sekondarji); J. billi 43 % tal-idroġenu prodott fid-dinja jintuża biex tiġi prodotta l-ammonijaka – li minnha nnifisha tintuża l-aktar biex jiġu prodotti fertilizzanti agrikoli bbażati fuq l-ammonijaka – 52 % tintuża għall-irfinar u d-desulfurizzazzjoni tal-idrokarburi, u 5 % tintuża għas-sinteżi tal-metanol u finijiet oħra; K. billi l-prezz attwali tal-idroġenu rinnovabbli u b'livell baxx ta' emissjonijiet tal-karbonju huwa ta' madwar EUR 2,5 sa 5,5 għal kull kg, filwaqt li l-prezz tal-produzzjoni tal-idroġenu bbażat fuq il-fjuwils fossili huma ta' madwar EUR 1,5 għal kull kg; billi t-taħlita tal-elettriku attwali fil-maġġoranza tal-Istati Membri tipproduċi idroġenu bbażat fuq l-elettriku b'livell ogħla ta' emissjonijiet mill-idroġenu bbażat fuq il-fjuwils fossili; L. billi l-idroġenu jista' jaħżen l-enerġija fi kwantitajiet kbar fuq perjodu twil ta' żmien, u għalhekk jista' jnaqqas il-varjazzjonijiet staġjonali fid-domanda; billi l-idroġenu jista' jiġi ttrasportat bit-trakkijiet, bil-vapur jew b'pipeline u għalhekk jippermetti li l-enerġija rinnovabbli tiġi prodotta fejn ikun l-aktar effiċjenti u jippermetti trasport fit-tul mingħajr ma jpoġġi pressjoni fuq il-grilja tal-elettriku; M. billi se jkun meħtieġ sehem akbar tas-sorsi tal-enerġija rinnovabbli biex jiġu ddekarbonizzati s-setturi kollha tal-ekonomija, li jista' jwassal għal volatilità akbar fil-grilja tal-elettriku, filwaqt li d-domanda għall-ħżin tal-enerġija jeħtieġ li tiżdied b'mod massiv biex tiġi żgurata l-provvista tal-enerġija; N. billi l-produzzjoni tal-azzar tirrappreżenta madwar 10 % tal-emissjonijiet ta' gassijiet b'effett ta' serra diretti u indiretti madwar id-dinja, u t-trasport bil-baħar jirrilaxxa madwar 2,5 % tal-emissjonijiet ta' gassijiet b'effett ta' serra, u billi l-iżvilupp tal-idroġenu rinnovabbli jista' jgħin biex jitnaqqsu l-emissjonijiet f'dawk is-setturi; O. billi t-trasport huwa responsabbli għal madwar 27 % tal-emissjonijiet totali tal-gassijiet b'effett ta' serra tal-UE; billi l-idroġenu għandu diversi applikazzjonijiet fl-industrija u fis-setturi tal-elettriku u tal-bini, u joffri potenzjal kbir bħala fjuwil alternattiv għas-settur tat-trasport, iżda billi l-possibilitajiet tal-idroġenu użati fis-suq għad-diversi modi ta' trasport għadhom limitati; P. billi l-karozzi b'batteriji elettriċi għandhom il-potenzjal li jieħdu parti sinifikanti mis-suq tal-vetturi privati; billi t-trasport heavy-duty huwa settur li diffiċli jiġi dekarbonizzat, fejn il-possibilitajiet tal-elettrifikazzjoni diretta huma limitati minħabba raġunijiet ta' kosteffettività baxxa u raġunijiet tekniċi; billi l-batteriji joħolqu problemi prattiċi fil-vetturi heavy-duty, il-ferroviji fuq linji mhux elettriċizzati, il-vapuri tal-merkanzija u l-ajruplani, u billi dan joħloq opportunitajiet għal vetturi oħra tal-enerġija bħall-idroġenu, peress li ammonti kbar minnu jistgħu jinħażnu abbord vettura jew bastiment, jippermetti riforniment rapidu tal-fjuwil jekk ikun meħtieġ u jipproduċi biss ilma bħala output tal-egżost; Q. billi ekonomija tal-idroġenu sostenibbli u kompetittiva hija opportunità għall-UE biex issaħħaħ l-ekonomija tagħha, speċjalment wara t-tnaqqis fir-ritmu ekonomiku minħabba l-COVID-19, peress li tista' toħloq sa miljun impjieg dirett ta' kwalità għolja sal-2030 u 5,4 miljuni sal-2050, u billi din tista' tkun opportunità għar-reġjuni li bħalissa huma dipendenti ħafna fuq sorsi tradizzjonali tal-enerġija u se jkunu f'riskju ta' faqar ladarba l-fjuwils fossili jiġu eliminati; billi l-potenzjal għall-ħolqien tal-impjiegi fil-qasam tal-idroġenu rinnovabbli huwa stmat li hu ta' 10 300 impjieg għal kull EUR biljun investit, li hija ċifra li magħha jistgħu jiżdiedu l-impjiegi ġġenerati fis-settur tal-elettriku rinnovabbli; R. billi l-bini ta' suq tal-idroġenu sostenibbli u kompetittiv li jikkontribwixxi b'mod effiċjenti, fil-ħin u l-kostijiet, għall-objettiv tal-kisba tan-newtralità klimatika tal-UE għall-2050, jirrikjedi infrastruttura ta' trażmissjoni u distribuzzjoni żviluppata sewwa biex tittrasporta l-idroġenu b'mod effiċjenti mis-siti tal-produzzjoni lejn l-inħawi tal-konsum fl-UE; S. billi l-iżvilupp tas-sistemi tal-idroġenu jista' jiġi indirizzat b'mod differenti mill-Istati Membri, meta jitqiesu d-differenzi fl-istruttura tal-infrastruttura tal-gass eżistenti, il-kapaċità ta' kull pajjiż li jiżviluppa teknoloġiji differenti tal-produzzjoni tal-idroġenu, il-potenzjal għall-innovazzjoni u d-domanda li tvarja għall-idroġenu minn industriji differenti f'kull Stat Membru; T. billi kważi l-Istati Membri kollha inkludew pjanijiet għall-idroġenu fil-pjanijiet nazzjonali għall-enerġija u l-klima tagħhom u 26 Stat Membru ffirmaw l-Inizjattiva dwar l-Idroġenu; U. billi s-sistema tal-enerġija tal-UE jenħtieġ li tkun ambjentalment sostenibbli u ekonomikament kompetittiva, u billi kwalunkwe direzzjoni teknoloġika segwita jenħtieġ li tkun ibbażata fuq stimi ppruvati u sodi li jwasslu għal każijiet kummerċjali vijabbli f'kalendarji ta' żmien prevedibbli, sabiex jiġi żgurat li l-kostijiet tagħhom ma jipperikolawx il-kompetittività tal-industriji tal-UE jew il-benesseri taċ-ċittadini; V. billi t-telf sinifikanti ta' enerġija matul il-produzzjoni, it-trasport, il-ħażna u l-ipproċessar tal-idroġenu għandu jitqies; W. billi l-qafas leġiżlattiv attwali li jirregola l-gass naturali pprovda sigurtà tal-provvista u affordabbiltà tal-enerġija għall-konsumaturi tal-UE għal snin sħaħ u b'hekk jista' jintuża bħala mudell biex jitrawwem l-iżvilupp ta' suq tal-idroġenu rinnovabbli futur pan-UE; Jisħaq fuq il-ħtieġa li tinżamm u tkompli tiġi żviluppata tmexxija teknoloġika tal-UE fl-idroġenu nadif permezz ta' ekonomija tal-idroġenu kompetittiva u sostenibbli b'suq tal-idroġenu integrat; jenfasizza l-ħtieġa ta' strateġija tal-UE għall-idroġenu li tkopri l-katina tal-valur sħiħa tal-idroġenu, inklużi s-setturi tad-domanda u l-provvista, u li tkun allinjata ma' sforzi nazzjonali biex jiġi żgurat li tinbena biżżejjed infrastruttura għall-ġenerazzjoni tal-elettriku rinnovabbli supplementari għall-produzzjoni tal-idroġenu rinnovabbli u biex jitnaqqsu l-kostijiet tal-idroġenu rinnovabbli; jinnota b'mod partikolari l-valur miżjud tal-produzzjoni domestika tal-UE tal-idroġenu rinnovabbli f'termini tal-iżvilupp u l-kummerċjalizzazzjoni tat-teknoloġiji innovattivi tal-elettroliżi; jenfasizza li l-ekonomija tal-idroġenu jeħtieġ li tkun kompatibbli mal-Ftehim ta' Pariġi, il-miri klimatiċi u tal-enerġija tal-UE għall-2030 u l-2050, mal-ekonomija ċirkolari, mal-pjan ta' azzjoni għal materja prima kritika u mal-Għanijiet ta' Żvilupp Sostenibbli tan-NU; Jilqa' l-istrateġija tal-idroġenu għal Ewropa newtrali għall-klima proposta mill-Kummissjoni, inkluża r-reviżjoni futura tad-Direttiva dwar l-Enerġija Rinnovabbli, kif ukoll l-għadd dejjem jikber ta' strateġiji u pjanijiet ta' investiment tal-Istati Membri għall-idroġenu; jissottolinja li dawn l-istrateġiji jeħtieġ li jkunu allinjati mal-pjanijiet nazzjonali tal-Istati Membri dwar l-enerġija u l-klima, u jappella għall-implimentazzjoni rapida u ambizzjuża tagħhom; jemmen li l-Kummissjoni għandha tqis dawn l-istrateġiji fil-proposti leġiżlattivi fil-ġejjieni; iħeġġeġ lill-Kummissjoni tallinja l-approċċ tagħha dwar l-idroġenu mal-istrateġija industrijali l-ġdida tal-UE u tagħmlu parti minn politika industrijali koerenti, filwaqt li tqis il-fatt li l-istrateġija dwar l-idroġenu mhijiex għan fiha nnifisha, iżda għandha titqies fil-kuntest tal-isforzi globali tal-UE biex tnaqqas l-emissjonijiet tal-gassijiet b'effett ta' serra filwaqt li tiżgura impjiegi ta' kwalità fit-tul u tikkontribwixxi għall-kompetittività tal-industrija tal-UE; Jissottolinja l-importanza ta' sistema tal-enerġija reżiljenti u newtrali għall-klima bbażata fuq il-prinċipji tal-effiċjenza enerġetika, il-kosteffiċjenza, l-affordabbiltà u s-sigurtà tal-provvista; jenfasizza li l-konservazzjoni tal-enerġija u l-prinċipju "l-effiċjenza enerġetika tiġi l-ewwel" għandhom jipprevalu, mingħajr ma jixxekkel l-iżvilupp ta' proġetti pilota u ta' dimostrazzjoni innovattivi; jinnota li l-elettrifikazzjoni diretta minn sorsi rinnovabbli hija aktar effiċjenti mil-lat ta' kostijiet, riżorsi u enerġija mill-idroġenu, iżda jinnota wkoll li fatturi bħas-sigurtà tal-provvista, il-fattibbiltà teknika u l-kunsiderazzjonijiet tas-sistema tal-enerġija għandhom jitqiesu meta jiġi ddeterminat kif settur għandu jiddekarbonizza; jissottolinja, f'dan ir-rigward, l-importanza tal-prinċipju tan-newtralità teknoloġika għall-kisba ta' UE newtrali għall-klima; Jinsab konvint li l-idroġenu prodott minn sorsi rinnovabbli huwa essenzjali għat-tranżizzjoni tal-enerġija tal-UE, peress li l-idroġenu rinnovabbli biss jista' jikkontribwixxi b'mod sostenibbli għall-kisba tan-newtralità klimatika fit-tul u jevita l-effetti ta' intrappolament u li jkun hemm assi mitlufa; jinnota bi tħassib li l-idroġenu rinnovabbli għadu mhuwiex kompetittiv; għalhekk iħeġġeġ lill-Kummissjoni u lill-Istati Membri jinċentivaw il-katina tal-valur u l-adozzjoni mis-suq tal-idroġenu rinnovabbli, filwaqt li jitqies il-fatt li r-relazzjoni bejn il-prezz u r-rendiment titjieb gradwalment fid-dawl tal-iżvilupp ta' metodi industrijali u ktajjen tal-valur; Jirrikonoxxi l-isforzi li saru mill-"widien tal-idroġenu" f'diversi reġjuni madwar l-UE biex jiżviluppaw ktajjen tal-valur tal-idroġenu nadif integrati u transsettorjali; jissottolinja r-rwol importanti tagħhom fit-tnedija tal-produzzjoni u l-applikazzjoni tal-idroġenu rinnovabbli bil-għan li tiġi żviluppata l-ekonomija tal-idroġenu tal-UE; iħeġġeġ lill-Kummissjoni tibni fuq dawn l-inizjattivi, tappoġġja l-iżvilupp tagħhom u tgħin lil dawk involuti biex jippuljaw l-għarfien espert u l-investimenti tagħhom; Jenfasizza li l-prodotti derivati mill-idroġenu bħal fjuwils sintetiċi prodotti b'enerġija rinnovabbli jikkostitwixxu alternattiva newtrali mil-lat ta' karbonju għall-fjuwils fossili u jistgħu għalhekk jikkontribwixxu b'mod sinifikanti, flimkien ma' soluzzjonijiet oħra għat-tnaqqis tal-emissjonijiet bħall-elettrifikazzjoni bbażata fuq sorsi rinnovabbli tal-elettriku, għad-dekarbonizzazzjoni ta' varjetà wiesgħa ta' setturi; jisħaq li huwa vitali li jkun hemm applikazzjoni transsettorjali sabiex jitnaqqas il-prezz ta' dawn il-vetturi tal-enerġija b'mod sinifikanti permezz tal-ekonomiji ta' skala u biex jiġi żgurat volum tas-suq suffiċjenti; Il-klassifikazzjoni u l-istandards tal-idroġenu Jemmen li klassifikazzjoni legali komuni tat-tipi differenti tal-idroġenu hija tal-akbar importanza; jilqa', bħala l-ewwel pass, il-klassifikazzjoni proposta mill-Kummissjoni; jirrimarka li jinħtieġ ftehim rapidu dwar terminoloġija madwar l-UE li tkun komprensiva, preċiża ibbażata fuq ix-xjenza u uniformi biex jiġu adattati d-definizzjonijiet legali nazzjonali u biex tiġi pprovduta klassifikazzjoni ċara bil-ħsieb li tagħti ċertezza legali; jistieden lill-Kummissjoni tlesti malajr il-ħidma tagħha biex tistabbilixxi din it-terminoloġija malajr kemm jista' jkun, fil-kuntest tal-leġiżlazzjoni rilevanti kollha; Jemmen li l-klassifikazzjoni tal-forom differenti ta' idroġenu għandha tiġi ddeterminata skont valutazzjoni indipendenti u bbażata fuq ix-xjenza, li titbiegħed mill-approċċ ibbażat fuq il-kulur użat b'mod komuni; huwa tal-fehma li din il-klassifikazzjoni għandha tkun ibbażata fuq l-emissjonijiet tal-gassijiet b'effett ta' serra tul iċ-ċiklu tal-ħajja tul il-proċess kollu ta' produzzjoni u trasport tal-idroġenu, iżda għandha tqis ukoll kriterji ta' sostenibbiltà trasparenti u robusti f'konformità mal-prinċipji tal-ekonomija ċirkolari u tkun ibbażata fuq medji u valuri standard għal kull kategorija, bħalma huma l-objettivi tal-użu sostenibbli u l-protezzjoni tar-riżorsi, l-immaniġġjar tal-iskart u ż-żieda fl-użu tal-materja prima u sekondarja, il-prevenzjoni u l-kontroll tat-tniġġis, u fl-aħħar nett, il-protezzjoni u r-restawr tal-bijodiversità u l-ekosistemi; Jinnota li hemm diskrepanza bejn id-definizzjonijiet differenti ta' idroġenu nadif użati minn atturi differenti, bħall-Kummissjoni u l-Alleanza Ewropea għall-Idroġenu Nadif, li toħloq konfużjoni u għandha tiġi evitata; jisħaq, f'dan ir-rigward, li d-distinzjoni bejn l-idroġenu rinnovabbli u dak b'livell baxx ta' emissjonijiet tal-karbonju trid tkun assolutament ċara; jinnota, barra minn hekk, li l-evitar tal-użu ta' żewġ ismijiet għall-istess kategorija ta' idroġenu, jiġifieri "rinnovabbli" u "nadif", kif propost mill-Kummissjoni, jipprovdi kjarifika ulterjuri, u jissottolinja, f'dak ir-rigward, li t-terminu "idroġenu rinnovabbli" huwa l-aktar għażla oġġettiva u bbażata fuq ix-xjenza għal dik il-kategorija ta' idroġenu; Jissottolinja l-ħtieġa urġenti ta' standards u ċertifikazzjoni tal-UE u internazzjonali; jinnota wkoll li l-garanziji tal-oriġini allinjati mar-reġistri nazzjonali għandhom jiġu kkunsidrati biex jiġi żgurat li l-produzzjoni tal-idroġenu rinnovabbli tista' tiżdied fil-mument opportun u li l-konsumaturi jkunu jistgħu jagħżlu soluzzjonijiet sostenibbli konxjament u jimminimizzaw ir-riskju ta' investimenti mitlufa; Jisħaq li s-sistema ta' standardizzazzjoni jeħtieġ li tkun ibbażata fuq approċċ olistiku u għandha tkun applikabbli għall-idroġenu importat; jistieden lill-Kummissjoni tintroduċi qafas regolatorju bi kriterji ta' sostenibbiltà robusti u trasparenti għaċ-ċertifikazzjoni u t-traċċar tal-idroġenu fl-UE, filwaqt li titqies l-impronta tal-gassijiet b'effett ta' serra tul il-katina tal-valur, inkluż it-trasport, sabiex jiġi xprunat ukoll l-investiment f'biżżejjed ġenerazzjoni supplimentari tal-elettriku rinnovabbli; jistieden ukoll lill-Kummissjoni tipprovdi, kmieni kemm jista' jkun fl-2021, qafas regolatorju għall-idroġenu li jiżgura l-istandardizzazzjoni, iċ-ċertifikazzjoni, il-garanziji tal-oriġini, it-tikkettar u n-negozjabbiltà fl-Istati Membri kollha, u tuża wkoll ir-reviżjoni li jmiss tas-Sistema tal-UE għall-Iskambju ta' Kwoti tal-Emissjonijiet (ETS) biex teżamina x'bidliet huma meħtieġa biex jiġi sfruttat il-potenzjal sħiħ tal-idroġenu biex jikkontribwixxi għall-għanijiet klimatiċi tal-UE, filwaqt li jitqiesu r-riskji ta' rilokazzjoni tal-emissjonijiet tal-karbonju; Jissottolinja li l-klassifikazzjoni ta' tipi differenti ta' idroġenu sservi, inter alia, l-iskop li tipprovdi lill-konsumaturi b'informazzjoni u mhijiex maħsuba biex twaqqaf l-espansjoni tal-idroġenu b'mod ġenerali; jinnota li s-sistema attwali ta' garanziji ta' oriġini għall-elettriku prodott minn sorsi rinnovabbli ma qanqlitx investiment adegwati f'kapaċitajiet addizzjonali; jisħaq, għalhekk, fuq l-importanza li jiġu żviluppati aktar il-linji gwida dwar il-kundizzjonijiet u l-kriterji, sabiex jiġi evitat l-għadd doppju tal-kapaċitajiet rinnovabbli; Jinsab konvint bis-sħiħ li l-aċċettazzjoni pubblika hija kruċjali għall-ħolqien b'suċċess ta' ekonomija tal-idroġenu; jisħaq, għalhekk, fuq l-importanza tal-involviment pubbliku u tal-partijiet ikkonċernati, ta' standards tekniċi u ta' sikurezza tal-UE għall-idroġenu, u ta' soluzzjonijiet tal-idroġenu ta' kwalità għolja li jirrispettaw dawk l-istandards; jenfasizza wkoll li l-protokolli tas-sikurezza fis-setturi tad-domanda jeħtieġ li jiġu aġġornati b'mod kontinwu fir-rigward tal-użu tal-idroġenu; jitlob, għalhekk, li fl-UE kollha jiġu promossi eżempji tal-aħjar prattika u kultura ta' sikurezza dwar l-idroġenu; Insaħħu l-produzzjoni tal-idroġenu Jenfasizza li, sabiex jiġi żgurat li s-suq intern tal-idroġenu jiffunzjona tajjeb u b'mod prevedibbli, jeħtieġ li jingħelbu l-ostakli regolatorji u li l-Kummissjoni tipproponi malajr qafas regolatorju koerenti, integrat u komprensiv għas-suq tal-idroġenu, li għandu jkun allinjat ma' leġiżlazzjoni rilevanti oħra, u jirrispetta bis-sħiħ il-prinċipji tal-proporzjonalità, tas-sussidjarjetà u tar-regolamentazzjoni aħjar, inkluż it-test tal-SMEs; jenfasizza f'dan ir-rigward, li jinħtieġ suq tal-idroġenu flessibbli sabiex dawk li jaġixxu l-ewwel b'mod innovattiv ikunu jistgħu jagħmlu użu sħiħ mill-benefiċċji u jnaqqsu l-kostijiet tal-produzzjoni tal-idroġenu, filwaqt li jitqies li s-suq tal-idroġenu għadu mhuwiex matur u jeħtieġ li jitkabbar; Jemmen li d-disinn tas-suq tal-gass tal-UE u l-Pakkett dwar l-Enerġija Nadifa jistgħu jservu bħala bażi u eżempju għar-regolamentazzjoni tas-suq tal-idroġenu; jenfasizza li l-iżvilupp rapidu u prevedibbli tal-produzzjoni u d-distribuzzjoni tal-idroġenu rinnovabbli jirrikjedi wkoll ippjanar pubbliku demokratiku li jassoċja flimkien il-produtturi, il-ħaddiema u t-trade unions tagħhom, ix-xjenzati u l-organizzazzjonijiet mhux governattivi (NGOs); iħeġġeġ ukoll lill-Kummissjoni u lill-Istati Membri joħolqu soluzzjonijiet speċifiċi sabiex iżidu l-produzzjoni tal-idroġenu f'reġjuni anqas konnessi jew iżolati, bħall-gżejjer, filwaqt li jiżguraw l-iżvilupp tal-infrastruttura relatata, inkluż billi jagħtuha skop ġdid; Jistieden lill-Kummissjoni tinkludi u tivvaluta r-rekwiżiti legali li huma meħtieġa għal ekonomija sostenibbli tal-idroġenu tal-UE fil-valutazzjonijiet tal-impatt tagħha rigward ir-reviżjoni tal-leġiżlazzjoni rilevanti, sabiex twettaq l-ambizzjoni klimatika akbar tal-UE u tagħmel l-idroġenu rinnovabbli aktar attraenti ekonomikament; iħeġġeġ lill-Kummissjoni teżamina, b'mod partikolari, ir-reviżjoni tad-Direttiva dwar l-Enerġija Rinnovabbli, id-Direttiva dwar it-Tassazzjoni fuq l-Enerġija u d-Direttiva dwar l-ETS, sabiex tiżgura kundizzjonijiet ekwi u qafas regolatorju għall-idroġenu li jibqa' validu fil-futur; Jilqa' l-għanijiet ambizzjużi tal-Kummissjoni li żżid il-kapaċità tal-elettrolizzaturi u l-produzzjoni tal-idroġenu rinnovabbli; jistieden lill-Kummissjoni tiżviluppa pjan direzzjonali għall-implimentazzjoni u ż-żieda tal-elettrolizzaturi u biex tistabbilixxi sħubijiet fil-livell tal-UE biex tiżgura l-kosteffettività tagħhom; iħeġġeġ lill-Kummissjoni u lill-Istati Membri jneħħu l-piżijiet amministrattivi eżistenti u jinċentivaw l-espansjoni tal-katina tal-valur u l-adozzjoni mis-suq tal-idroġenu rinnovabbli sabiex dan isir teknoloġikament matur u kompetittiv billi jipprovdu stimoli finanzjarji u skemi ta' finanzjament dedikati, inklużi soluzzjonijiet innovattivi bħal primjums feed-in għall-idroġenu rinnovabbli li jiddaħħal fil-grilja tal-idroġenu, billi jirrevedu r-regoli dwar l-għajnuna mill-Istat u billi jwettqu reviżjoni komprensiva tas-sistemi tal-ipprezzar tal-enerġija u tat-tassazzjoni bil-għan li jiġu internalizzati l-kostijiet esterni; jisħaq li l-idroġenu rinnovabbli jista' jsir kompetittiv qabel l-2030, sakemm l-investimenti meħtieġa u qafas regolatorju adegwat ikunu fis-seħħ u l-enerġija rinnovabbli tkun kompetittiva; Jinnota li ekonomija sostenibbli tal-idroġenu għandha tippermetti żieda fil-kapaċitajiet f'suq tal-enerġija integrat tal-UE; jirrikonoxxi li se jkun hemm forom differenti ta' idroġenu fis-suq, bħall-idroġenu rinnovabbli u b'livell baxx ta' karbonju, u jissottolinja l-ħtieġa tal-investiment biex tiżdied il-produzzjoni rinnovabbli malajr biżżejjed biex jintlaħqu l-miri klimatiċi u l-objettivi ambjentali tal-UE għall-2030 u l-2050, filwaqt li l-idroġenu b'livell baxx ta' emissjonijiet ta' karbonju jiġi rikonoxxut bħala teknoloġija li sservi ta' pont fiż-żmien qasir u medju; jistieden lill-Kummissjoni tivvaluta bejn wieħed u ieħor kemm se jkun meħtieġ idroġenu b'livell baxx ta' emissjonijiet tal-karbonju għal skopijiet ta' dekarbonizzazzjoni sakemm l-idroġenu rinnovabbli jkun jista' jieħu dan ir-rwol waħdu, f'liema każijiet, u għal kemm żmien; jistieden lill-Kummissjoni u lill-Istati Membri jnaqqsu l-ostakli regolatorji u ekonomiċi sabiex irawmu l-adozzjoni rapida tal-idroġenu fis-suq; jinnota wkoll il-ħtieġa li jiġi evitat l-isfruttament mhux sostenibbli tar-riżorsi, l-emissjonijiet kontinwi tal-metan, l-intrappolament tal-karbonju u l-assi mitlufa; jenfasizza li l-użu tal-idroġenu għandu jikkontribwixxi biex jintlaħqu l-għanijiet klimatiċi tal-UE u l-iżvilupp rapidu u l-użu tal-idroġenu rinnovabbli; Jisħaq fuq l-importanza li l-idroġenu bbażat fuq il-fjuwils fossili jiġi eliminat mill-aktar fis possibbli, filwaqt li ssir enfasi fuq l-aktar teknoloġiji nodfa f'termini tas-sostenibbiltà u tal-emissjonijiet ta' gassijiet b'effett ta' serra; iħeġġeġ lill-Kummissjoni u lill-Istati Membri biex immedjatament jibdew jippjanaw dik it-tranżizzjoni bir-reqqa, sabiex il-produzzjoni tal-idroġenu bbażat fuq il-fossili tibda tonqos malajr, b'mod prevedibbli u irriversibbli u sabiex tiġi evitata l-estensjoni tal-ħajja tal-faċilitajiet ta' produzzjoni bbażati fuq il-fossili; jinnota li għadd ta' siti ta' produzzjoni tal-idroġenu mill-fjuwils fossili jinsabu fit-territorji ta' tranżizzjoni ġusta u jenfasizza li miżuri ta' appoġġ effettivi għandhom ikunu diretti lejn id-dekarbonizzazzjoni tal-produzzjoni eżistenti tal-idroġenu mill-fjuwils fossili; jirrakkomanda li l-miżuri ta' appoġġ bl-għan tal-iżvilupp ta' ekonomija Ewropea tal-idroġenu m'għandhomx iwasslu biex dawn is-siti tal-produzzjoni jingħalqu, iżda biex jiġu mmodernizzati u żviluppati aktar, u b'hekk ikunu ta' benefiċċju għar-reġjuni billi jiżguraw vettur tal-enerġija sostenibbli prodott lokalment, jiffaċilitaw it-tnaqqis tal-emissjonijiet ta' GHG u jikkontribwixxu għat-titjib tal-ħiliet u għal aktar impjegabbiltà tal-ħaddiema lokali; Jissottolinja r-rwol li l-qbid, il-ħżin u l-użu tad-diossidu tal-karbonju (CCS/U) ambjentalment sikuri jista' jkollhom biex jintlaħqu l-objettivi tal-Patt Ekoloġiku Ewropew; jappoġġja kuntest ta' politika integrata biex tiġi stimulata l-adozzjoni ta' applikazzjonijiet CCS/U ambjentalment sikuri li jirriżultaw fi tnaqqis nett fl-emissjonijiet tal-gassijiet b'effett ta' serra sabiex l-industrija peżanti ssir newtrali għall-klima meta ma jkunu disponibbli ebda possibilitajiet ta' tnaqqis dirett tal-emissjonijiet; jafferma mill-ġdid, madankollu, li l-istrateġija ta' emissjonijiet netti żero tal-UE għandha tipprijoritizza t-tnaqqis dirett tal-emissjonijiet u l-azzjonijiet maħsuba biex jikkonservaw u jsaħħu l-bjar u r-riżervi naturali tal-UE; jinnota wkoll, f'dan ir-rigward, il-ħtieġa ta' riċerka u żvilupp fit-teknoloġiji tas-CCS/U; Jissottolinja li ekonomija tal-idroġenu teħtieġ ammonti addizzjonali sinifikanti ta' enerġija rinnovabbli affordabbli u l-infrastruttura korrispondenti għall-produzzjoni tal-enerġija rinnovabbli u t-trasport tagħha lejn is-siti tal-produzzjoni tal-idroġenu u tal-idroġenu prodott lill-utenti aħħarin; jistieden lill-Kummissjoni u lill-Istati Membri jibdew it-tnedija ta' kapaċità suffiċjenti ta' enerġija rinnovabbli supplimentari għall-provvista tal-proċess ta' elettrifikazzjoni u l-produzzjoni tal-idroġenu rinnovabbli, fost l-oħrajn billi jissimplifikaw il-proċeduri ta' permessi, u jiżviluppaw sħubijiet transfruntieri bbażati fuq l-opportunitajiet li reġjuni differenti għandhom biex jipproduċu enerġija rinnovabbli u idroġenu rinnovabbli; Jemmen li l-użu ta' kapaċità xierqa ta' enerġija rinnovabbli b'mod proporzjonali għall-ħtieġa ta' idroġenu rinnovabbli jista' jgħin biex jiġi evitat kunflitt bejn il-kapaċità meħtieġa għall-elettrifikazzjoni, għall-elettrolizzaturi u għal skopijiet oħra, u l-ħtieġa li jinkisbu l-għanijiet klimatiċi tal-UE; jilqa', f'dan ir-rigward, il-pjanijiet tal-Kummissjoni li żżid il-mira tal-enerġija rinnovabbli għall-2030 u l-istrateġija proposta tagħha għall-enerġija rinnovabbli offshore; Jappella għal reviżjoni tad-Direttiva dwar it-Tassazzjoni fuq l-Enerġija; jistieden lill-Istati Membri jikkunsidraw li jnaqqsu t-taxxi u l-imposti fuq l-enerġija rinnovabbli madwar l-UE, kif xieraq, biex jeliminaw l-iċċarġjar doppju ta' taxxi u tariffi fuq l-elettriku ġġenerat minn faċilitajiet tal-idroġenu, li huma ostaklu għall-użu ulterjuri tal-idroġenu, u biex isaħħu l-inċentivi finanzjarji għall-produzzjoni tal-enerġija rinnovabbli, filwaqt li fl-istess ħin jaħdmu aktar lejn it-tneħħija gradwali tas-sussidji fuq il-fjuwils fossili, l-eżenzjonijiet mit-taxxa u mill-imposti; Jissottolinja li l-idroġenu rinnovabbli jista' jiġi prodott minn diversi sorsi ta' enerġija rinnovabbli, bħar-riħ, l-enerġija solari u l-enerġija idroelettrika (inkluż bil-ħżin tal-ilma ppumpjat); jisħaq fuq il-potenzjal tas-siti abbandunati biex jipprovdu spazju għall-produzzjoni tal-enerġija rinnovabbli; jistieden lill-Kummissjoni, fid-dawl tal-istrateġija dwar l-enerġija rinnovabbli offshore li ġiet ippubblikata dan l-aħħar, biex tivvaluta kif is-sorsi ta' enerġija rinnovabbli offshore jistgħu jwittu t-triq għall-iżvilupp u l-użu usa' ta' idroġenu rinnovabbli; Jisħaq fuq il-potenzjal li xi siti industrijali eżistenti jiġu kkonvertiti f'faċilitajiet ta' produzzjoni tal-idroġenu rinnovabbli; jissottolinja l-ħtieġa li dawn il-konverżjonijiet tas-siti industrijali jiġu ppjanati pubblikament mal-ħaddiema u mat-trade unions tagħhom, filwaqt li tinfetaħ il-possibbiltà, inkluż għall-ħaddiema, li b'mod kollettiv u legalment ordnat, jerġgħu jinfetħu s-siti li ma jintużawx, pereżempju sabiex jiġi prodott l-idroġenu; Jinnota li t-tranżizzjoni lejn sistema tal-enerġija newtrali għall-klima għandha tiġi ppjanata bir-reqqa, filwaqt li jitqiesu l-punti tat-tluq u l-infrastruttura tal-lum, li jistgħu jvarjaw bejn l-Istati Membri; jenfasizza li l-Istati Membri għandhom ikunu flessibbli meta jfasslu miżuri ta' appoġġ, inklużi miżuri ta' għajnuna mill-Istat, għall-iżvilupp tal-ekonomiji nazzjonali tal-idroġenu tagħhom; jitlob lill-Kummissjoni, f'dan ir-rigward, tipprovdi aktar informazzjoni dwar id-differenzjazzjoni ppjanata u l-flessibbiltà tal-miżuri ta' appoġġ; Jissottolinja l-ammont sinifikanti ta' riżorsi naturali, bħall-ilma, meħtieġa għall-produzzjoni tal-idroġenu u l-problemi li dan jista' jikkawża għar-reġjuni skarsi fl-ilma fl-UE; jisħaq fuq l-importanza li tiżdied l-effiċjenza fl-użu tar-riżorsi, jiġi minimizzat l-impatt fuq il-provvisti tal-ilma reġjonali, tiġi żgurata l-ġestjoni bir-reqqa tar-riżorsi u l-użu tal-art għall-produzzjoni tal-idroġenu u tiġi evitata kwalunkwe kontaminazzjoni tal-ilma, l-arja jew il-ħamrija, id-deforestazzjoni jew it-telf tal-bijodiversità, bħala riżultat tal-katina ta' produzzjoni relatata mal-idroġenu; L-involviment taċ-ċittadini Jissottolinja li l-involviment taċ-ċittadini se jkollu rwol importanti fl-implimentazzjoni ta' tranżizzjoni tal-enerġija ġusta, ta' suċċess, parteċipattiva u inklużiva; jissottolinja, għalhekk, l-importanza li jiġi żgurat li l-partijiet ikkonċernati jikkondividu l-kostijiet u l-benefiċċji f'sistema integrata; Jissottolinja li l-komunitajiet tal-enerġija rinnovabbli jistgħu jkunu involuti fil-produzzjoni tal-idroġenu; ifakkar fl-obbligu li jiġi pprovdut qafas favorevoli skont id-Direttiva (UE) 2019/944 u jitlob li dawn jibbenefikaw mill-istess vantaġġi bħal partijiet ikkonċernati oħrajn; Jisħaq li sabiex ikun hemm suq tal-idroġenu tal-UE li jiffunzjona tajjeb, jinħtieġu persuni b'ħiliet speċjalizzati, speċjalment fir-rigward tas-sikurezza; jissottolinja l-ħtieġa ta' sistema ta' taħriġ vokazzjonali pubblika b'saħħitha u bla ħlas; jistieden lill-Kummissjoni tadotta pjan ta' azzjoni mmirat biex jiggwida lill-Istati Membri fl-iżvilupp u ż-żamma ta' programmi ta' taħriġ iddedikati għall-ħaddiema, l-inġiniera, it-tekniċi u l-pubbliku ġenerali, u fil-ħolqien ta' programmi ta' tagħlim multidixxiplinari għall-ekonomisti, ix-xjenzati u l-istudenti; jisħaq li għandu jsir aktar biex jiġu promossi l-opportunitajiet ugwali fis-settur tal-idroġenu u jitlob li titnieda inizjattiva tal-UE li tkun iffukata fuq l-impjiegi, it-taħriġ u l-iżvilupp għan-nisa, bil-ħsieb li jiġu identifikati u jitneħħew l-ostakli kif ukoll biex jinbnew networks u mudelli; Jiddispjaċih li l-istrateġiji tat-taħriġ, tat-titjib tal-ħiliet, u tat-taħriġ mill-ġdid u t-tranżizzjoni ġusta lejn forza tax-xogħol lesta għall-idroġenu sa issa ma kellhomx rwol fl-istrateġija tal-UE għall-idroġenu; jisħaq fuq l-importanza li jiġi ppreservat u sfruttat il-potenzjal tal-ħaddiema b'ħiliet tekniċi impjegati fl-industriji eżistenti, u jfakkar fid-dritt tal-ħaddiema li jkunu mħarrġa u li jtejbu l-ħiliet matul il-ħinijiet tax-xogħol bil-pagi tagħhom garantiti; Jistieden lill-Kummissjoni tipproduċi data dwar l-impatti, l-opportunitajiet u l-isfidi possibbli tat-trasformazzjoni tal-industrija u s-setturi tat-trasport u tal-enerġija fir-rigward taż-żieda fl-użu tal-idroġenu; jistieden lill-Kummissjoni u lill-Istati Membri jiżviluppaw strateġiji għat-trasformazzjoni settorjali f'dan ir-rigward, flimkien mal-industrija u t-trade unions; jissuġġerixxi t-tnedija ta' sħubija tal-UE għall-ħiliet dwar l-idroġenu fl-ambitu tal-Patt għall-Ħiliet; L-infrastruttura tal-idroġenu Jenfasizza l-ħtieġa urġenti li tiġi żviluppata infrastruttura għall-produzzjoni, il-ħżin u t-trasport tal-idroġenu, biex jiġi inċentivat bini ta' kapaċità adegwat, u biex jiġu żviluppati d-domanda u l-provvista b'mod parallel; jenfasizza wkoll l-importanza tal-iżvilupp ta' networks tal-idroġenu b'aċċess nondiskriminatorju; jinnota l-benefiċċji sinerġetiċi li l-produzzjoni u l-infrastruttura tal-idroġenu jiġu kkombinati ma' aspetti oħrajn ta' sistemi flessibbli ta' enerġiji differenti, bħall-irkupru tas-sħana residwa mill-elettroliżi għat-tisħin distrettwali; jilqa' l-proposta tal-Kummissjoni li temenda r-Regolament dwar it-TEN-E; japprezza l-inklużjoni tal-idroġenu bħala kategorija ddedikata għall-infrastruttura tal-enerġija u jinnota li dawn l-assi tal-idroġenu jistgħu jinbnew mill-ġdid jew jiġu konvertiti minn gass naturali, jew kombinazzjoni tat-tnejn; jieħu nota, barra minn hekk, tas-sistema ta' governanza li għadha kif ġiet proposta għall-ippjanar tal-infrastruttura li tinvolvi l-operaturi tal-idroġenu; Jinnota li, b'mod parallel għall-enfasi fuq ir-raggruppamenti industrijali fl-ewwel fażi, l-ippjanar, ir-regolamentazzjoni u l-iżvilupp tal-infrastruttura għat-trażmissjoni fuq distanzi itwal u l-ħażna tal-idroġenu, kif ukoll appoġġ finanzjarju adegwat għal dik l-infrastruttura, għandhom diġà jitwettqu sabiex jiġi żgurat l-użu tal-idroġenu f'ħafna setturi; jilqa', f'dan ir-rigward, l-inklużjoni futura tal-infrastruttura tal-idroġenu fil-pjanijiet tal-UE, bħall-Pjanijiet ta' Għaxar Snin għall-Iżvilupp tan-Network; Jisħaq fuq l-importanza ta' infrastruttura futura trasparenti, inklużiva u bbażata fuq ix-xjenza u ppjanar integrat tan-network bil-gwida ta' korpi pubbliċi bħall-Aġenzija tal-Unjoni Ewropea għall-Kooperazzjoni tar-Regolaturi tal-Enerġija (ACER) u l-parteċipazzjoni tal-partijiet ikkonċernati u l-korpi xjentifiċi; jissuġġerixxi, f'dan ir-rigward, li jsiru kalkoli tal-kostijiet u l-benefiċċji għall-post tal-produzzjoni, it-trasport u l-infrastruttura tal-ħżin tal-idroġenu rinnovabbli u li tiġi eżaminata l-ħtieġa li jinbnew oħrajn ġodda, sabiex jiġu evitati l-assi mitlufa, isir impatt pożittiv fuq l-għajxien u l-ekosistemi u jiġu minimizzati l-ispejjeż għall-konsumaturi, filwaqt li jitqiesu l-ħtiġijiet speċifiċi tagħhom; jenfasizza l-benefiċċji finanzjarji tat-tqegħid tal-faċilitajiet tal-produzzjoni tal-idroġenu qrib is-siti ta' produzzjoni tal-enerġija rinnovabbli jew fuq l-istess sit bħall-faċilitajiet tad-domanda, speċjalment għall-konsumaturi fuq skala żgħira u r-raggruppamenti industrijali, u tal-konnessjoni bejn setturi tad-domanda differenti; jenfasizza wkoll l-importanza tal-kooperazzjoni transfruntiera bejn ir-reġjuni u l-Istati Membri sabiex jiġu appoġġjati proġetti li jtejbu s-sigurtà tal-provvista billi tinbena sinsla tal-idroġenu tal-UE, li għandha tiżgura l-interkonnessjoni u l-interoperabbiltà fl-Istati Membri kollha; Jinkoraġġixxi lill-Kummissjoni u lill-Istati Membri jagħmlu valutazzjoni bbażata fuq ix-xjenza tal-possibbiltà li l-pipelines tal-gass eżistenti jingħataw skop ġdid għat-trasport tal-idroġenu pur u għall-ħżin taħt l-art tal-idroġenu, filwaqt li jitqiesu diversi fatturi, bħal analiżi tal-kostijiet u l-benefiċċji, kemm mill-perspettiva teknoekonomika kif ukoll minn dik regolatorja, l-integrazzjoni ġenerali tas-sistema u l-kosteffiċjenza fit-tul; jinnota li l-għoti ta' skop ġdid lil infrastruttura tal-gass lokalizzata b'mod xieraq li diġà teżisti jew li qed tiġi żviluppata jista' jimmassimizza l-kosteffiċjenza, jimminimizza l-użu tal-art u tar-riżorsi u l-ispejjeż tal-investiment u jimminimizza l-impatt soċjali; jissottolinja li l-għoti ta' skop ġdid lill-infrastruttura tal-gass jista' jkun rilevanti għall-użu tal-idroġenu fis-setturi prijoritarji tal-industriji intensivi fl-emissjonijiet, inklużi l-konnessjonijiet bejn is-siti industrijali u ċ-ċentri tat-trasport multimodali, filwaqt li titqies il-ħtieġa li l-idroġenu jiġi ttrasportat permezz tal-aktar mezzi effiċjenti; iħeġġeġ lill-Kummissjoni u lill-Istati Membri jiżguraw li kwalunkwe infrastruttura tal-gass futura potenzjali tkun kompatibbli mal-idroġenu pur; jistieden lill-Kummissjoni tivvaluta fejn bħalissa qed jintuża t-taħlit tal-idroġenu u tivvaluta b'mod xjentifiku d-domanda għalih biex tissodisfa l-ħtiġijiet industrijali dimostrati tal-idroġenu, kif ukoll il-vantaġġi u l-iżvantaġġi tiegħu, bil-ħsieb li jiġu identifikati l-ħtiġijiet infrastrutturali filwaqt li jiġu evitati assi mitlufa; Jissottolinja l-ħtieġa li tiġi rregolata l-infrastruttura tal-idroġenu, b'mod partikolari fir-rigward tat-tħaddim u l-konnessjoni tagħha man-network tal-enerġija, u l-ħtieġa li s-separazzjoni tinżamm bħala prinċipju gwida għat-tfassil tas-swieq tal-idroġenu filwaqt li jitqies li s-suq tal-idroġenu għad irid jiġi żviluppat; jisħaq li s-separazzjoni għandha rwol fundamentali biex jiġi żgurat li prodotti innovattivi ġodda jitqiegħdu fis-suq tal-enerġija bl-aktar mod kosteffikaċi; jinnota li kwalunkwe deroga minn dan il-prinċipju regolatorju fuq żmien medju jkollha prezz għali bla bżonn għall-konsumaturi aħħarin; jistieden lill-Kummissjoni u lill-Istati Membri jistabbilixxu linji gwida ċari dwar is-sjieda ta' pipelines ġodda u oħrajn mogħtija skop ġdid, sabiex jipprovdu sigurtà tal-ippjanar; Jisħaq fuq ir-rwol strateġikament essenzjali tal-portijiet marittimi u interni multimodali bħala puls u ċentri tal-innovazzjoni għall-importazzjoni, il-produzzjoni, il-ħżin, il-provvista u l-użu tal-idroġenu; jissottolinja l-ħtieġa ta' spazju għall-infrastruttura tal-portijiet u ta' investiment fihom, biex jiġi promoss l-użu ta' teknoloġiji ġodda mingħajr emissjonijiet jew b'livell baxx ta' emissjonijiet fix-xtut nazzjonali u fil-portijiet, u biex tinħoloq katina tal-valur industrijali għall-idroġenu tul il-kurituri tat-trasport multimodali; Id-domanda għall-idroġenu Jirrikonoxxi li l-enfasi tad-domanda għall-idroġenu għandha tkun fuq is-setturi li għalihom l-użu tal-idroġenu huwa kważi kompetittiv jew li attwalment ma jistgħux jiġu dekarbonizzati bl-użu ta' soluzzjonijiet teknoloġiċi oħra; jaqbel mal-Kummissjoni li s-swieq mexxejja ewlenin għad-domanda tal-idroġenu huma l-industrija u t-trasport bl-ajru, marittimu u heavy-duty; jemmen li, għal dawn is-setturi, għandhom jiġu stabbiliti fil-livell tal-UE pjanijiet direzzjonali għall-iżvilupp tad-domanda, l-investiment u l-ħtiġijiet tar-riċerka, abbażi ta' studji xjentifiċi indipendenti, u f'kooperazzjoni mas-sħab soċjali, filwaqt li jitqiesu ċ-ċirkostanzi individwali tal-Istati Membri u d-differenzi reġjonali fir-rigward tal-użu tal-idroġenu, it-tħejjija teknoloġika u l-infrastruttura; Jilqa' l-kunsiderazzjoni tal-Kummissjoni ta' diversi opzjonijiet għal inċentivi min-naħa tad-domanda; jaqbel mal-Kummissjoni li politiki ffukati fuq id-domanda u inċentivi ċari għall-applikazzjoni u l-użu tal-idroġenu fis-setturi tal-konsumatur aħħari sabiex jiskattaw id-domanda għall-idroġenu – bħal kwoti għall-użu tal-idroġenu rinnovabbli f'għadd limitat ta' setturi speċifiċi, garanziji tal-Bank Ewropew tal-Investiment biex jitnaqqas ir-riskju inizjali tal-koinvestimenti sakemm dawn ikunu kompetittivi fir-rigward tal-kostijiet, u għodod finanzjarji, inklużi l-Kuntratti għad-Differenza għall-Karbonju (CCFD) għal proġetti li jużaw idroġenu rinnovabbli jew b'livell baxx ta' emissjonijiet tal-karbonju – jistgħu jiġu kkunsidrati għal perjodu tranżitorju biex tiġi promossa d-dekarbonizzazzjoni permezz tal-idroġenu, fejn dan ikun vitali biex tiġi ppreservata l-kompetittività tal-utenti; jinnota l-ħtieġa li jiġi żgurat li l-kumpens jibqa' proporzjonat u li jiġu evitati d-duplikazzjoni tas-sussidji kemm għall-produzzjoni kif ukoll għall-użu, il-ħolqien ta' ħtiġijiet artifiċjali u distorsjonijiet tas-suq mhux dovuti; jappella għal żvilupp rapidu ta' skema pilota għas-CCfD, b'mod partikolari għall-azzar nadif; jenfasizza li l-akkwist pubbliku ta' soluzzjonijiet sostenibbli, bħall-azzar ekoloġiku għall-kostruzzjoni jew ir-rinnovazzjoni, jista' jikkontribwixxi wkoll għal domanda tanġibbli u prevedibbli; jisħaq li l-politiki ffukati fuq id-domanda għandhom ikunu konsistenti ma' miżuri ta' politika oħrajn u soġġetti għal valutazzjoni dettaljata tal-impatt biex jiġu evitati effetti negattivi fuq l-industriji intensivi fl-użu tal-enerġija li jiffaċċjaw kompetizzjoni internazzjonali; Jinnota li f'xi oqfsa regolatorji attwali hemm ostakli għall-użu tal-idroġenu; iħeġġeġ lill-Kummissjoni u lill-Istati Membri jadattaw dawk l-oqfsa regolatorji sabiex jistimulaw id-domanda għall-idroġenu u jeliminaw id-diżinċentivi bħall-inċertezzi legali; Iħeġġeġ lill-Kummissjoni tippromwovi swieq ewlenin għat-teknoloġiji tal-idroġenu rinnovabbli u l-użu tagħhom għal produzzjoni newtrali għall-klima, speċjalment fl-industriji tal-azzar, tas-siment u tal-kimika, bħala parti mill-aġġornament u l-implimentazzjoni tal-Istrateġija Industrijali Ġdida għall-Ewropa; jistieden lill-Kummissjoni tivvaluta l-possibbiltà li tirrikonoxxi l-azzar prodott bl-idroġenu rinnovabbli bħala kontribut pożittiv biex jintlaħqu l-miri ta' tnaqqis tal-emissjonijiet tas-CO2 għall-vetturi kollha; iħeġġeġ ukoll lill-Kummissjoni ma ddumx ma tressaq strateġija tal-UE għal azzar nadif, li għandha tinkludi enfasi xierqa fuq l-użu tal-idroġenu rinnovabbli; Ifakkar li s-settur tat-trasport huwa responsabbli għal kwart tal-emissjonijiet tas-CO2 fl-UE u huwa l-uniku settur fejn l-emissjonijiet ma tnaqqsux meta mqabbla mal-linja bażi tal-1990; jissottolinja l-potenzjal tal-idroġenu li jkun wieħed mill-istrumenti użati biex jitnaqqsu l-emissjonijiet tas-CO2 fil-modi tat-trasport, b'mod partikolari fejn l-elettrifikazzjoni sħiħa hija aktar diffiċli jew għadha mhix possibbli; jisħaq li l-implimentazzjoni tal-infrastruttura tar-riforniment tal-fjuwil hija meħtieġa biex tingħata spinta lill-użu tal-idroġenu fis-settur tat-trasport; jissottolinja, f'dan ir-rigward, l-importanza li jiġu riveduti r-Regolament dwar it-TEN-T (in-network trans-Ewropew tat-trasport) u d-Direttiva dwar l-Infrastruttura tal-Karburanti Alternattivi biex tiġi żgurata d-disponibbiltà ta' stazzjonijiet ta' riforniment tal-idroġenu aċċessibbli għall-pubbliku madwar l-UE billi jiġu inklużi objettivi konkreti biex l-infrastruttura tal-idroġenu tiġi integrata fis-sistemi tat-trasport; jilqa' l-intenzjoni tal-Kummissjoni li tiżviluppa infrastruttura tar-riforniment tal-idroġenu fil-qafas tal-Istrateġija Komprensiva għal Mobilità Sostenibbli u Intelliġenti u li tirrieżamina d-Direttiva dwar l-Infrastruttura tal-Karburanti Alternattivi; jissottolinja wkoll il-ħtieġa li jinħolqu sinerġiji bejn it-TEN-T, it-TEN-E u l-istrateġiji għall-fjuwils alternattivi, li jwasslu għall-introduzzjoni gradwali ta' stazzjonijiet tar-riforniment tal-idroġenu akkumpanjati bir-rekwiżiti tekniċi essenzjali u bl-istandards armonizzati bbażati fuq valutazzjoni tar-riskju; Jissottolinja li l-karatteristiċi tal-idroġenu jagħmluh kandidat tajjeb biex jissostitwixxi l-fjuwils fossili u jnaqqas l-emissjonijiet tal-gassijiet b'effett ta' serra għal ċerti tipi ta' trasport; jisħaq li l-użu tal-idroġenu fil-forma pura tiegħu jew bħala fjuwil sintetiku jew bijokerosin huwa fattur ewlieni fis-sostituzzjoni tal-kerosin fossili għall-avjazzjoni; jissottolinja wkoll li l-idroġenu huwa, sa ċertu punt, diġà użat fis-settur tat-trasport, b'mod partikolari fit-trasport bit-triq, fit-trasport pubbliku u f'segmenti speċifiċi tas-settur ferrovjarju, speċjalment fejn l-elettrifikazzjoni tal-linja ma tkunx ekonomikament fattibbli; jisħaq li tinħtieġ leġiżlazzjoni aktar b'saħħitha biex jiġi inċentivat l-użu ta' fjuwils b'emissjonijiet żero, kif ukoll teknoloġiji nodfa oħra, inkluż l-idroġenu rinnovabbli, u, ladarba jkunu kompletament disponibbli, possibbilment biex jibdew jintużaw f'vetturi heavy-duty u għall-avjazzjoni u t-trasport marittimu; Jistieden lill-Kummissjoni żżid ir-riċerka u l-investiment fil-qafas tal-Istrateġija ta' Mobilità Sostenibbli u Intelliġenti u tivvaluta jekk id-Direttiva dwar l-Enerġija Rinnovabbli teħtieġx li tiġi riveduta sabiex jiġu żgurati kundizzjonijiet ekwi għas-soluzzjonijiet kollha tal-enerġija rinnovabbli fit-trasport; Riċerka, żvilupp, innovazzjoni u finanzjament Jisħaq fuq l-importanza tar-riċerka, l-iżvilupp u l-innovazzjoni tul il-katina tal-valur kollha u tat-twettiq ta' proġetti ta' dimostrazzjoni fuq skala industrijali, inklużi proġetti pilota, u tal-adozzjoni tagħhom mis-suq, biex l-idroġenu rinnovabbli jsir kompetittiv u affordabbli u biex titlesta l-integrazzjoni tas-sistema tal-enerġija, filwaqt li jiġi żgurat bilanċ ġeografiku b'enfasi speċjali fuq ir-reġjuni b'użu intensiv tal-karbonju; jistieden lill-Kummissjoni tistimula l-isforzi tar-riċerka u l-innovazzjoni relatati mal-implimentazzjoni ta' proġetti ta' impatt kbir fuq skala kbira sabiex jiġi żgurat it-trasferiment tat-teknoloġija fil-katina kollha tal-valur tal-idroġenu; jilqa', f'dan ir-rigward, it-tnedija ta' laboratorji mobbli fil-bliet tal-UE biex jippromwovu l-esperimenti tat-trasport pubbliku sostenibbli abbażi tal-użu ta' fjuwils alternattivi, u jinkoraġġixxi l-inklużjoni tal-idroġenu bħala wieħed mill-fjuwils li għandhom jintużaw biex jitwettqu dawn l-esperimenti; Jissottolinja li jeħtieġ li jiġu investiti ammonti sinifikanti ta' flus biex tiġi żviluppata u tiżdied il-kapaċità tal-produzzjoni tal-idroġenu rinnovabbli, issir kompetittiva u jitrawmu soluzzjonijiet tal-idroġenu li spiss ikunu għadhom fl-istadji bikrija tal-iżvilupp, li jkun jirrikjedi wkoll it-tneħħija tar-riskji tal-investimenti fl-idroġenu rinnovabbli, pereżempju permezz tas-CfD (Kuntratti għad-Differenza); jisħaq li l-programmi u l-istrumenti ta' finanzjament tal-UE, bħall-Faċilità għall-Irkupru u r-Reżiljenza, Orizzont Ewropa, il-Faċilità Nikkollegaw l-Ewropa, InvestEU, inkluż it-tieqa ġdida ta' investiment strateġiku tal-UE, il-Fond Ewropew għall-Iżvilupp Reġjonali, il-Fond ta' Koeżjoni, il-Fond għal Tranżizzjoni Ġusta u l-Fond ta' Innovazzjoni tal-ETS għandhom rwol ewlieni fit-trawwim tal-iżvilupp koeżiv ta' ekonomija tal-idroġenu madwar l-UE; jisħaq, barra minn hekk, fuq ir-rwol importanti tas-sħubijiet pubbliċi-privati lokali u reġjonali sabiex jagħtu spinta lill-iżvilupp u l-adozzjoni tal-idroġenu; Jisħaq fuq il-ħtieġa li jiġi żgurat li jkun hemm sinerġiji bejn il-fondi ta' investiment, il-programmi u l-istrumenti finanzjarji kollha disponibbli, biex tiġi żgurata l-kooperazzjoni bejn is-setturi pubbliċi u privati sabiex jiġu stimulati l-investimenti f'firxa wiesgħa ta' proġetti; jinnota bi tħassib it-tnaqqis fl-investimenti fir-riċerka u l-innovazzjoni f'teknoloġiji tal-enerġija nadifa, kif muri mir-rapport tal-2020 dwar l-Istat tal-Unjoni tal-Enerġija; Jistieden lill-Kummissjoni tiżviluppa strateġija kkoordinata ta' investiment fl-enerġija rinnovabbli u fl-idroġenu allinjata mal-istrateġiji nazzjonali tar-riċerka u l-innovazzjoni, filwaqt li tqis il-punti ta' tluq differenti tal-Istati Membri; Jistieden lill-Kummissjoni tagħmel enfasi fuq ir-rwol sinifikanti tal-SMEs f'dik l-istrateġija; jisħaq fuq il-ħtieġa li jiġu inklużi salvagwardji regolatorji u li jiġi żgurat l-aċċess għall-assi ta' finanzjament u ta' innovazzjoni, bħal inkubaturi u proġetti ta' riċerka konġunta, biex in-negozji l-ġodda u l-SMEs jistabbilixxu ruħhom fl-industrija tal-idroġenu; jistieden lill-Kummissjoni tiżgura aċċess ugwali għas-suq u l-faċilitazzjoni tad-dħul fis-suq għal impriżi bħal dawn u tippromwovi l-parteċipazzjoni tagħhom, fost l-oħrajn billi tagħżilhom b'mod proattiv għal diskussjonijiet madwar mejda u tinkludihom fil-proċessi ta' konsultazzjonijiet pubbliċi; jistieden lill-Kummissjoni tistma l-ħtiġijiet tal-SMEs u l-prezz tad-dekarbonizzazzjoni tal-proċessi ta' produzzjoni u tal-provvista tal-enerġija tagħhom permezz tal-idroġenu, u timmonitorja l-progress tagħhom bl-użu ta' sett xieraq ta' indikaturi ewlenin tal-prestazzjoni sabiex tikkontribwixxi għal tfassil ta' politika bbażat fuq l-evidenza; Jenfasizza li l-UE hija mexxejja ewlenija fil-manifattura tal-elettrolizzaturi u jeħtieġ li żżomm u żżid dan il-vantaġġ kompetittiv; jemmen li l-isforzi ta' riċerka u żvilupp tal-UE għandhom jiffukaw fuq firxa wiesgħa ta' sorsi u teknoloġiji tal-idroġenu rinnovabbli ġodda potenzjali, bħall-idroġenu mill-fotosinteżi, l-alga jew l-elettrolizzaturi bl-ilma baħar, sabiex jogħlew il-livelli ta' tħejjija teknoloġika; Jilqa' l-Alleanza Ewropea għall-Idroġenu Nadif (l-Alleanza), inizjattivi u assoċjazzjonijiet oħrajn dwar l-idroġenu rinnovabbli, il-Forum Ewropew dwar l-Idroġenu u l-proġetti importanti ta' interess Ewropew komuni (IPCEIs), bħala mezzi importanti biex jissaħħaħ l-investiment fl-idroġenu rinnovabbli; iħeġġeġ lill-Istati Membri, lill-Kummissjoni u lill-operaturi ekonomiċi jisfruttaw b'mod rapidu l-potenzjal tal-IPCEIs sabiex jappoġġjaw proġetti ta' rilevanza għall-ekonomija tal-idroġenu tal-UE; jitlob li jkun hemm approċċ prammatiku biex tiġi ffaċilitata l-approvazzjoni ta' dawn il-proġetti; jilqa' wkoll il-pjan tal-Kummissjoni li tirrevedi l-linji gwida dwar l-għajnuna mill-Istat għall-protezzjoni ambjentali u l-enerġija biex tiffaċilita l-produzzjoni tal-idroġenu u l-adozzjoni rapida tiegħu mis-suq; Iħeġġeġ lill-Alleanza biex, f'kooperazzjoni mal-Impriża Konġunta taċ-Ċelloli tal-Fjuwil u l-Idroġenu (FCH JU), toħroġ b'aġenda ta' investiment u riżerva ta' proġetti li jistgħu jiżguraw l-implimentazzjoni tal-għanijiet tal-idroġenu kemm jista' jkun malajr; jissottolinja li l-Alleanza għandha tiffoka fuq l-iżvilupp tal-idroġenu rinnovabbli u timpenja ruħha b'mod ċar biex jintlaħqu l-miri klimatiċi tal-UE għall-2030 u l-2050; jisħaq li l-Alleanza għandha tiżgura wkoll rappreżentanza bbilanċjata tal-partijiet ikkonċernati rilevanti kollha tal-UE inklużi l-produtturi tal-enerġija rinnovabbli, ix-xjenzati, l-esperti indipendenti, il-gruppi ta' riflessjoni, l-NGOs ambjentali u s-sħab soċjali; jisħaq li l-proċedura tat-teħid tad-deċiżjonijiet tal-Alleanza għandha tittejjeb fir-rigward tat-trasparenza u l-inklużività, u li dan il-proċess għandu jitmexxa mill-Kummissjoni u jiġi appoġġjat minn korp indipendenti ta' esperti xjentifiċi, u għandu jkollu l-għan li jiddefinixxi l-perkorsi ta' tranżizzjoni u jipprovdi gwida għall-ħtiġijiet tal-idroġenu; jinnota d-dewmien attwali fl-implimentazzjoni tal-ħidma tal-Alleanza u jħeġġeġ lill-Kummissjoni tħaffef il-proċess; Jilqa' t-tiġdid tal-FCH JU fil-qafas tal-programm Orizzont Ewropa; jisħaq fuq l-importanza tal-ħidma tagħha u jitlob lill-Kummissjoni tużaha bħala ċentru ta' kompetenza għall-idroġenu u tipprovdilha riżorsi finanzjarji suffiċjenti biex taqdi r-rwol tagħha fit-twettiq tal-objettivi tal-Patt Ekoloġiku Ewropew; jenfasizza li hija għandha tippromwovi l-attivitajiet ta' riċerka u żvilupp fil-katina tal-valur sabiex tiżgura użu kosteffikaċi tal-finanzjament għall-idroġenu u koordinazzjoni aħjar; jissottolinja li għandha twettaq mal-impriżi konġunti fis-settur tat-trasport sabiex tippromwovi integrazzjoni adegwata bejn it-teknoloġija tal-idroġenu u s-servizzi u l-infrastruttura tat-trasport; jistieden lill-Kummissjoni tagħmel użu mill-esperjenza miksuba permezz tal-FCH JU u tinċentiva aktar riċerka fit-teknoloġiji tal-enerġija taċ-ċelloli tal-fjuwil u tal-idroġenu; Jitlob lill-Kummissjoni tivvaluta l-inklużjoni potenzjali tal-introduzzjoni tal-idroġenu fl-għanijiet ġenerali tas-Sħubija fir-riċerka u l-innovazzjoni fiż-żona tal-Mediterran (PRIMA) f'konformità mal-prijoritajiet ta' Orizzont Ewropa sabiex issaħħaħ il-kapaċitajiet ta' riċerka u innovazzjoni u tiżviluppa għarfien u soluzzjonijiet innovattivi komuni fir-reġjun tal-Mediterran kollu; Kooperazzjoni internazzjonali dwar l-idroġenu Jenfasizza li r-rwol ewlieni tal-UE fil-produzzjoni ta' teknoloġiji tal-idroġenu jippreżenta opportunità biex jiġu promossi t-tmexxija industrijali u l-innovazzjoni tal-UE fuq livell globali filwaqt li jsaħħaħ ir-rwol tal-UE bħala mexxejja globali fir-rigward tal-klima; jisħaq li għandha tingħata prijorità lill-bini ta' katina ta' provvista ta' idroġenu fl-UE biex jitrawmu l-vantaġġi ta' min jidħol l-ewwel, il-kompetittività industrijali u s-sigurtà tal-provvista tal-enerġija; jissottolinja, f'dan ir-rigward, l-għan li tiżdied il-produzzjoni domestika tal-idroġenu, filwaqt li jirrikonoxxi li l-Istati Membri jistgħu wkoll, skont il-ħtiġijiet tagħhom, jesploraw il-possibbiltà li jimportaw prodotti tal-enerġija, tal-idroġenu u tal-materja prima għall-idroġenu minn reġjuni ġirien u pajjiżi li mhumiex fl-UE, biex jilqgħu għaż-żieda fid-domanda domestika għall-idroġenu; Jistieden, għalhekk, lill-Kummissjoni u lill-Istati Membri jimpenjaw ruħhom fi djalogu miftuħ u kostruttiv sabiex jistabbilixxu kooperazzjoni u sħubijiet ta' benefiċċju reċiproku ma' reġjuni ġirien, bħall-Afrika ta' Fuq, il-Lvant Nofsani u l-pajjiżi tas-Sħubija tal-Lvant, filwaqt li jissalvagwardjaw l-interessi strateġiċi tal-UE u s-sigurtà tal-enerġija kemm tal-UE kif ukoll tas-sħab tagħha; jissottolinja li din il-kooperazzjoni tkun ta' benefiċċju biex jinħolqu swieq tat-teknoloġija nodfa u ġodda bis-saħħa tat-trasferiment tal-għarfien, biex titjieb it-tranżizzjoni lejn l-enerġija rinnovabbli u biex jintlaħqu l-Għanijiet ta' Żvilupp Sostenibbli tan-NU; jisħaq fuq il-ħtieġa li tiġi evitata r-rilokazzjoni tal-impatti ambjentali, inklużi l-emissjonijiet tal-gassijiet b'effett ta' serra, u kwalunkwe dewmien fid-dekarbonizzazzjoni tal-grilja tal-enerġija f'pajjiżi mhux tal-UE; Jenfasizza li l-kooperazzjoni internazzjonali dwar l-idroġenu ma' pajjiżi li mhumiex fl-UE, b'mod partikolari mar-Renju Unit, iż-Żona Ekonomika Ewropea, il-Komunità tal-Enerġija u l-Istati Uniti, stabbilita abbażi ta' regoli u prinċipji rispettati b'mod reċiproku bħall-aċċess għal partijiet terzi, is-separazzjoni tas-sjieda, it-trasparenza u t-tariffi nondiskriminatorji, għandha tiġi żviluppata aktar sabiex jissaħħu s-suq intern u s-sigurtà tal-enerġija; jisħaq li għandha tiġi evitata l-kooperazzjoni ma' pajjiżi mhux tal-UE li jkunu soġġetti għal miżuri restrittivi tal-UE, bħal sanzjonijiet ekonomiċi, u ma' dawk li ma jiggarantixxux konformità mal-istandards ta' sikurezza u ambjentali u mar-rekwiżiti ta' trasparenza, jew fejn din il-kooperazzjoni ddgħajjef is-sigurtà tal-UE u tal-Istati Membri; Jisħaq li l-UE għandha tippromwovi l-istandards dwar l-idroġenu u l-kriterji ta' sostenibbiltà tagħha fuq livell internazzjonali; jappella, f'dan ir-rigward, għall-iżvilupp ta' standards internazzjonali u għall-istabbiliment ta' definizzjonijiet u metodoloġiji komuni għad-definizzjoni tal-emissjonijiet ġenerali minn kull unità ta' idroġenu prodotta kif ukoll kriterji internazzjonali ta' sostenibbiltà bħala prerekwiżit għal kwalunkwe importazzjoni tal-idroġenu u għall-importazzjonijiet ta' materja prima għall-idroġenu; jenfasizza li, sabiex tiġi evitata kwalunkwe rilokazzjoni tal-emissjonijiet tal-karbonju, l-importazzjonijiet kollha tal-idroġenu, inklużi l-produzzjoni u t-trasport tiegħu, għandhom ikunu ċċertifikati bl-istess mod li jiġi ċċertifikat l-idroġenu prodott fl-UE, u għandhom ikunu konsistenti mal-mekkaniżmu futur tal-Unjoni Ewropea ta' aġġustament tal-karbonju fil-fruntiera; jistieden ukoll lill-Kummissjoni u lill-Istati Membri jinvestu fl-infrastruttura meħtieġa u t-trasformazzjoni tal-infrastruttura eżistenti fil-portijiet u fil-konnessjonijiet transfruntiera għall-importazzjoni tal-idroġenu rinnovabbli; iħeġġeġ lill-Kummissjoni tippromwovi r-rwol tal-euro bħala l-munita ta' referenza fil-kummerċ internazzjonali tal-idroġenu; Iqis li l-idroġenu għandu jsir element tal-kooperazzjoni internazzjonali tal-UE, fost l-oħrajn fil-qafas tal-ħidma tal-Aġenzija Internazzjonali għall-Enerġija Rinnovabbli (IRENA), il-kooperazzjoni fir-riċerka, id-diplomazija dwar il-klima u l-enerġija u l-Politika Ewropea tal-Viċinat; Ir-rwol tal-idroġenu f'sistema tal-enerġija integrata Jissottolinja l-ħtieġa ta' sistema tal-enerġija integrata sabiex tinkiseb newtralità klimatika sa mhux aktar tard mill-2050 u jintlaħqu l-għanijiet tal-Ftehim ta' Pariġi; jilqa', f'dan ir-rigward, l-inklużjoni tal-idroġenu fl-Istrateġija tal-Kummissjoni dwar l-Integrazzjoni tas-Sistema tal-Enerġija; jemmen li l-integrazzjoni tas-setturi u l-vetturi tal-enerġija kif ukoll l-ippjanar koerenti tan-networks tal-elettriku, tas-sħana, tal-gass u tal-idroġenu huma ta' benefiċċju għas-sostenibbiltà, għat-tranżizzjoni tal-enerġija u għal suq tal-idroġenu u tal-enerġija li jiffunzjona tajjeb; iqis li jeħtieġ li ssir aktar enfasi fuq proġetti innovattivi li jikkombinaw il-produzzjoni u l-irkupru tal-elettriku, l-idroġenu u s-sħana; Jinnota li l-iżvilupp tal-ekonomija tal-idroġenu jista' jikkontribwixxi biex jitnaqqsu l-żbilanċi fis-sistema tal-enerġija inġenerali; itenni li l-idroġenu jista' jkollu rwol importanti f'termini tal-ħżin tal-enerġija biex ikun ta' kumpens għall-fluttwazzjonijiet fil-provvista u d-domanda tal-enerġija rinnovabbli; jisħaq, għalhekk, li l-iżvilupp tal-infrastruttura tat-trasport u tal-ħżin tal-idroġenu għandu jiġi ppjanat, filwaqt li tiġi antiċipata l-ħtieġa li jiġu żviluppati faċilitajiet għall-produzzjoni tal-enerġija sabiex tiġi żgurata l-ottimizzazzjoni teknika u ekonomika; Jenfasizza li tinħtieġ strateġija ambizzjuża u f'waqtha għall-ħżin tal-enerġija permezz tal-użu tal-idroġenu f'soluzzjonijiet industrijali u tal-mobbiltà innovattivi; jinnota, madankollu, li l-użu tal-idroġenu għall-ħżin tal-enerġija għadu mhux kompetittiv minħabba l-ispejjeż għoljin tal-produzzjoni, u li t-telf tal-enerġija assoċjat mal-ħżin tal-enerġija permezz tal-idroġenu bħalissa huwa stmat li huwa madwar 60 % fuq l-hekk imsejjaħ vjaġġ bir-ritorn; għalhekk jissottolinja għal darb'oħra l-ħtieġa li jitnaqqsu l-ispejjeż tal-produzzjoni ta' idroġenu rinnovabbli u li jiġu promossi kundizzjonijiet ekwivalenti ta' kompetizzjoni biex ikun hemm flessibbiltà u soluzzjonijiet ta' bbilanċjar fis-sistema kollha tal-enerġija; għalhekk jinkoraġġixxi lill-Kummissjoni tanalizza opzjonijiet u kapaċitajiet għall-ħżin tal-idroġenu; jinnota li l-ħżin tal-idroġenu jista' jkun soġġett għal reġimi regolatorji konfliġġenti, jiġifieri dawk li jikkonċernaw il-gass u l-ħżin tal-elettriku, u jenfasizza għalhekk il-ħtieġa li dan l-aspett jiġi kkjarifikat ukoll fil-leġiżlazzjoni rilevanti; Jagħti istruzzjonijiet lill-President tiegħu biex jgħaddi din ir-riżoluzzjoni lill-istituzzjonijiet kollha tal-UE u lill-Istati Membri.
Extracted from TA-9-2021-0241_MT.docx